**KATEDRA ZA SUDSKU MEDICINU**

**UPUTSTVO ZA ODRŽAVANJE NASTAVE U ŠKOLSKOJ 2020/21. GODINI**

Poštovane koleginice i kolege,

U ime članova Katedre za sudsku medicinu, želim da Vam poželim dobrodošlicu na nastavu koja će se odvijati u neuobičajenim uslovima, u skladu sa epidemiološkim preporukama od strane Fakulteta.

Nastava iz sudske medicine u ovoj školskoj godini imaće nekoliko vidova.

Sva **predavanja** odvijaće se u onlajn okruženju (na adresi reticulum.med.bg.ac.rs) biće unapred snimljena i postavljena prema rasporedu u vašim vodičima, a koji imate i u prilogu ovog obaveštenja. U vezi sa tematskim jedinicama predviđenim za svaku nedelju, biće otvarani forumi koji se odnose na tu oblast i na kojoj će studenti imati mogućnost da postavljaju pitanja u vezi sa temom i na koje će odgovarati nastavnici i saradnici, angažovani za te teme.

**Vežbe** će se održavati u dva vida. **Teorijske vežbe** će se odvijati u onlajn okruženju (na adresi reticulum.med.bg.ac.rs), prema rasporedu u prilogu. **Obdukcione vežbe** odvijaće se prema rasporedu studenata koji ćemo objaviti naknadno, počev od druge radne nedelje (od 12. oktobra 2020. godine), u danima kada je predviđeno da studenti imaju nastavu iz sudske medicine, sa početkom u 10,30 časova. Obdukcije će se odvijati u amfiteatru Instituta za sudsku medicinu, u grupama od po dvadeset studenata, uz poštovanje svih epidemioloških mera. Predviđeno je da svaki student prisustvuje dvema obdukcionim vežbama. Studenti su obavezni da na obdukcionim vežbama budu u mantilu, sa zaštitnim maskama, rukavicama i vizirima, isključivo u terminima koji su određeni od strane Katedre. Zbog poštovanja propisanih epidemioloških mera, nadoknade u drugi terminima neće biti dozvoljene. Eventualne nadoknade obdukcija biće organizovane u 15. nedelji nastave, ukoliko to epidemiološki uslovi budu dozvoljavali. Zbog svega toga, molimo studente da ne propuštaju svoje termine obdukcionih vežbi.

**Seminari** će se održavati tokom ukupno šest nedelja u semestru (prvi seminar je u trećoj nedelji nastave, 19-23. oktobra 2020. godine). Na sudskoj medicini predviđeno je da studenti pripremaju seminare u vidu PowerPoint prezentacije (prema uputstvu iz vodiča), pri čemu svaki student priprema po dva seminara od kojih svaki nosi po 5 poena, koji ulaze u konačnu ocenu. Na seminare dolaze isključivo studenti koji u tom terminu drže seminare podeljeni u manje grupe, sa najviše pet studenata. Raspored seminara koji će se održati u trećoj nedelji nastave biće objavljeni tokom prve radne nedelje, a po završetku roka oktobar 2 - na sajtu fakulteta i retikulumu biće objavljen kompletan raspored seminara. Zbog poštovanja epidemioloških mera, studenti su u obavezi da na seminare dolaze isključivo u svojim terminima, pa vas molimo da se toga i pridržavate.

**Kolokvijum** iz sudske medicine obuhvataće gradivo iz prvih osam radnih nedelja i nosi 20 poena koji ulaze u konačnu ocenu. Predviđeno je da se kolokvijum održi tokom prvih dveju nedelja u decembru (u 9. i 10. radnoj nedelji), a ponovni kolokvijum tokom drugih dveju nedelja u decembru (u 11. i 12. nedelji). O načinu polaganja i terminima održavanja kolokvijuma studenti će biti naknadno obavešteni.

O načinu izvođenja **izborne nastave** iz različitih programa iz sudske medicine, studenti će biti naknadno obavešteni.

Poštovani studenti, nadamo se ćemo zajedno lako proći kroz nastavu iz sudske medicine u ovim neuobičajenim okolnostima. Ukoliko budete imali pitanja ili nejasnoća u vezi sa izvođenjem nastave možete se obratiti sekretaru Katedre, asist. dr Tijani Aćimović (tijana.durmic@med.bg.ac.rs), ili šefu Katedre, prof. dr Vladimiru Živkoviću (vladimir.zivkovic@med.bg.ac.rs), a svi drugi nastavnici i saradnici Katedre za sudsku medicinu stajaće vam na raspolaganju.

Šef Katedre za sudsku medicinu,

prof. dr Vladimir Živković

02. oktobar 2020. godine